Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 197/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»VARAŽDINSKI KLIPIČ«

EU-nr.: PGI-HR-02386 — 16.1.2018

BOB () BGB (X)

1. Betegnelse

»Varaždinski klipič«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori: 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Slutproduktet, »Varaždinski klipič«, er brødstænger bagt af dej, mindst 25 cm lange og rullet med mindst fire lag på hver side. De færdigbagte »Varaždinski klipič«- brødstænger er hvide indvendigt med spredte små uregelmæssige huller, der er dannet ved hævningen. Udvendigt har skorpens overflade en ujævn farve, der varierer fra mørk gul til gylden. »Varaždinski klipič« er på overfladen penslet med æg og drysset med spidskommenfrø. Udvendig konsistens: en glat, fast konsistens. Indvendig konsistens: blød og mør. Når de spises, er »Varaždinski klipič« brødstængerne sprøde og føles bløde mod ganen. Smagen er mælkeagtig og let syrlig.

3.3. Foder (kun for animalske produkter) og råvarer (kun for forarbejdede produkter)

Ud over fint hvedemel tilberedes dejen til »Varaždinski klipič« af mælk, solsikkeolie eller anden vegetabilsk olie, gær, sukker og salt.

3.4. Specifikke etaper af produktionen, som skal finde sted i det afgrænsede geografiske område

Alle trin til fremstilling af »Varaždinski klipič«, både tilberedning af dejen, formning af brødstængerne og bagning af det endelige produkt, skal foregå i den geografiske region, der defineres under punkt 4.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Produktionsområdet for »Varaždinski klipič« er det geografiske område, der dækker hele distriktet Varaždin. Distriktet Varaždin grænser op til Slovenien mod nordvest, Međimurje mod nord, Koprivnica-Križevci mod øst, Zagreb mod syd og Krapina-Zagorje mod sydvest.

5. Tilknytning til det geografiske område

Beskyttelsen af betegnelsen »Varaždinski klipič« begrundes i det omdømme, som produktet har opnået på baggrund af den traditionelle fremstilling gennem mange år og tilknytningen til Varaždin amt.

Navnet »Varaždinski klipič« og den tilhørende opskrift kan dateres tilbage til det 18. århundrede, og opskriften er overleveret fra generation til generation frem til i dag. Gastronomien i Varaždin er under kraftig påvirkning af det centraleuropæiske køkken, men ved at bevare de gamle traditionelle opskrifter, der er specifikke for regionen, er det lykkedes at bevare dens særpræg. »Varaždinski klipič« blev oprindelig fremstillet af husmødre i Varaždin-regionen, som anvendte hvede- og majsmel — som i øvrigt er hovedingredienser i Varaždin-køkkenet — og deres personlige gastronomiske og håndværksmæssige færdigheder til at fremstille brødstængerne i hånden på samme måde, som de fremstilles i dag. Varaždin har traditionelt været kendetegnet ved en veludviklet bagerisektor, hvor fremstilling af brød og kager kan dateres helt tilbage til slutningen af det 13. århundrede. Gennem tiden er processen til fremstilling af »Varaždinski klipič« blevet overleveret fra de lokale husmødre til bagerne i Varaždin. De har gennem mange år opbygget erfaring og viden om fremstilling af »Varaždinski klipič«, og den viden er overleveret fra den ene generation til den næste. Sådan er den traditionelle metode til fremstilling af »Varaždinski klipič« opstået, som er en tradition, der blev fortsat både i private hjem og hos bagere, og hvis omdømme er tæt forbundet med den region, hvor den har sin oprindelse. Der er udgivet en række kulinariske værker om, hvordan man kan tilberede »Varaždinski klipič«.

Ordet »klip« begyndte at optræde i ordbøger allerede i det 18. århundrede, og mod slutningen af det 19. århundrede havde det fået betydningen »en type aks (af hvede), der ligner en lille stang«. Senere blev den særlige kolbe-(klip)formede salte brødstang kendt under den diminutive betegnelse »klipič« i Varaždin (T. Lipljin, 2013, Rječnik varaždinskoga kajkavskog govora).

Dejen tilberedes efter en særlig metode, hvor den strækkes, før den skæres i strimler, der rulles til den endelige form som små brødstænger. »Varaždinski klipič« adskiller sig fra andre lignende brødprodukter ved kravet om, at der skal være fire foldede lag i hver side. Processen med at fremstille dejen og forme den til det rette udseende bekræfter den viden og de færdigheder, som er unikke for producenterne i Varaždin. Når dejen fremstilles efter den traditionelle metode, opnår »Varaždinski klipič« det særlige udseende både udvendigt og indvendigt og den særlige konsistens og smag, og dermed er det at betragte som et unikt bageriprodukt.

»Varaždinski klipič« er kendetegnet ved en let sprødhed. Overfladen er drysset med spidskommenfrø, og dermed adskiller produktet sig fra andre typer mindre brød. Skorpen er kendetegnet ved en ujævn farve varierende fra mørk gul til gylden.

»Varaždinski klipič« brødstængernes særlige kendetegn er beskrevet i en artikel i det gastronomiske magasin Kuchnia, hvor et helt nummer fokuserer på de gastronomiske traditioner i Kroatien og Varaždin (Kuchnia magazine, 2005, Slone paluchy z Varaždina).

Beskyttelsen af betegnelsen »Varaždinski klipič« baseres på det omdømme, brødet har opnået i kraft af den lange fremstillingstradition. En kopi af en håndskreven faktura fra 1916, som kan ses på bymuseet i Varaždin, fastslår, at »civilkorpset betaler bager Antun Bakač 10 kuna for levering af 300 klipić« (bager Antun Bakač, 1916, bymuseet i Varaždin), og dermed stadfæstes den gamle tradition med fremstilling af brødet i Varaždin. Den traditionelle fremstillingsmetode, der anvendes af de lokale bagere og kokke, giver brødet et særpræg, der skyldes deres viden om tilberedning af dejen, hvor det er afgørende at opnå den rette balance mellem ingredienserne og håndælte dejen til den endelige aflange form.

Henvisninger til »Varaždinski klipič« i forskellige publikationer bekræfter produktets omdømme. Blandt de talrige referencer til »Varaždinski klipič« kan nævnes:

— en bog fra 2007 med titlen »Vodič kroz hrvatske gastro ikone« [Guide til berømte, kroatiske kulinariske specialiteter], som indeholder en opskrift på tilberedning af »Varaždinski klipič«, der også er at finde på menuen på restauranterne i og omkring byen Varaždin (flere forfattere, 2007, Vodič kroz hrvatske gastro ikone),

— en artikel fra 1987 i avisen Varaždinske vijesti under sommeruniversiaden, som beskriver, at »stort set ingen kunne modstå»Varaždinski klipič«, men kun få kunne huske navnet» (Varaždinske vijesti 1987),

— en monografi fra 2006 med titlen »Varaždin u slici i riječi« (Varaždin i ord og billeder), som beskriver »lokale specialiteter er blandt andet Varaždinski klipič, pogačice s čvarcima (boller med flæskesvær) og Varaždinski medenjaci (ingefærbrød)« (Stanek d.o.o. 2006, Varaždin u slici i riječi),

— henvisninger til brødstængerne som et traditionelt produkt fra byen Varaždin: Publikationerne »Putovi tradicionalne hrane — POT« (på sporet af de traditionelle fødevarer) (POT 2007 Guide) og »Krenite na via Urbium« [Tag Via Urbium] (B. Tropp, 2008: Prilika za kulinarske specijalitete, In: B. Zavrnik, Krenite na Via Urbium).

For at forhindre, at traditionelle produkter som »Varaždinski klipič« bliver glemt, er der blevet holdt uddannelsesworkshops i børnehaver i Varaždin i mange år, hvor viden om og færdigheder i fremstilling af traditionelle lokale produkter overleveres til børn i førskolealderen, så de lærer at sætte pris på og forbruge de ægte traditionelle produkter, når de bliver voksne (Varaždin og Dječji vrtić (Børnehave) Zeko 2015: Šetnja varaždinskim krajem (En gåtur i Varaždin-regionen).

Endelig er »Varaždinski klipič« et af de få produkter, der er skrevet og komponeret en sang om (Đ. Miketa, N. Grabar og børnekoret Štigleci, 2008, Varaždinski klipići).

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Varazdinski-klipic.pdf

(1) EUT L 343 af 14.12.2012, s. 1.